Käräjäoikeus on vapauttanut virolaiskirjailija Kaur Kenderin lapsipornosyytteistä. Kender kirjoitti 2014 kauhunovellin, jossa päähenkilö tappoi ja raiskasi.

TALLINNA Viron oikeushistorian ennakkotapaus sai tiistaina välipäätöksen, kun Harjun käräjäoikeus julisti kirjailija Kaur Kenderin syyttömäksi lapsipornon valmistamiseen ja sen levittämiseen.

Oikeudenkäyntiin johti Kenderin novelli Untitled 12, jonka Kender kirjoitti vuonna 2014. Oikeusprosessi kesti toista vuotta ja maksoi kirjailijalle kymmeniätuhansia euroja. Silti kirjailijaa ei kaduta.

– Tekisin tämän kaiken uudelleen. Kirjallisuuden sananvapaus on niin tärkeä asia, että ne valtiojärjestelmät, jotka eivät sitä tunnista, kaatuvat, helpottunut Kender sanoi heti päätöksen kuultuaan.

Oikeuden päätökseen vaikutti erityisesti kielitieteellinen analyysi, jonka mukaan novelli oli luova teos, ei lapsipornoa.

Viron Juhannustanssit

Monet kirjailijat ja muun muassa kirjailijoiden sananvapausjärjestö Suomen PEN otti vahvasti kantaa Kenderin syyttömyyden puolesta. Ne pitivät oikeudenkäyntiä taiteen- ja sananvapauden rajoittamisena.

Kenderin tapausta on verrattu Hannu Salaman Juhannustanssit-kirjaan, josta Salama sai kolmen kuukauden ehdollisen vankeustuomion jumalanpilkasta. Presidentti Kekkonen lopulta armahti kirjailijan.

Syyttäjä Lea Pähkel aikoo valittaa käräjäoikeuden tiistaisesta päätöksestä. Hänen mukaansa myös kirjoitettu teos voi olla lapsipornoa, vaikka kyse on fiktiosta eikä uhrejakaan ole.

– Laintulkinnan selkeyden takia on tarpeen saada vielä korkeamman oikeuden arvio asiasta, hän sanoi.

Kender on hyvin kriittinen syyttäjänvirastoa kohtaan.

– Todellinen voitto olisi ollut se, että syyttäjä olisi tänään täällä oikeussalissa vangittu, mutta sitä ei tapahtunut, Kender sanoi.

Vapauttavan päätöksen lisäksi Harjun käräjäoikeus määräsi tiistaina valtion maksettavaksi liki 60 000 euroa Kendrin asianajo- ja asiantuntijakuluja.

Lue myös: Reportaasi Kaur Kenderin oikeusjutun taustoista

Virolaiskirjailijaa syytetään lapsipornosta – yhteiskuntakriitikon väkivaltafantasia oli liikaa